**Հաշվետվություն**

***ԼՂՀ աշխատանքի և սոցիալական հարցերի նախարարության***

***2016 թվականի գործունեության մասին***

2016թվականի սոցիալական պաշտպանության ոլորտի համար բարդ, մեծածավալ աշխատանքներով հագեցված ժամանակահատված էր: Շարունակվել են նախորդ տարիներին սկսված բարեփոխումների ուղղությամբ իրականացվող աշխատանքները:

Հաշվետու ժամանակաշրջանում նախարարությունն ապահովել է սոցիալական պաշտպանության ոլորտի հիմնական ուղղությունների պետական քաղաքականության իրականացումը, կարևորելով ժոովրդագրական իրավիճակի բարելավումը, կենսաթոշակային և զբաղվածության համակարգերի կատարելագործումը, հաշմանդամների, տարեցների, կանանց ու երեխաների հիմնահարցերը, սոցիալական իրավունքի լիարժեք իրացման պայմանների ստեղծումը:

Շարունակվում են ուշադրության կենտրոնում մնալ մատուցվող ծառայությունների հասցեականության ու մատչելիության բարելավման, համակարգի կառավարման արդյունավետության բարձրացման, ՀՀ աշխատանքի և սոցիալական հարցերի նախարարության հետ համագործակցության ընդլայնման, տեղեկատվական բազաների արդիականացման հարցերը: Այդ նպատակով ԼՂՀ կառավարության քննարկմանն են ներկայացվել ԼՂՀ օրենքների 3, կառավարության և վարչապետի որոշումների 34 նախագծեր:

ԼՂՀ 2016թ. սոցիալական պաշտպանության ոլորտի ճշտված բյուջեն կազմել է 20մլրդ.929.4մլն. դրամ: 53 ծախսային ծրագրերի գծով փաստացի կատարողականը կազմել է 18 մլրդ. 891.2 մլն.դրամ կամ ճշտված բյուջեի 90%-ը:

**Ժողովրդագրություն**

Հաշվետու ժամանակաշրջանում կատարած աշխատանքները հիմնականում բխել են Լեռնային Ղարաբաղի Հանրապետության պետական ժողովրդագրական քաղաքականության հայեցակարգի իրականացումն ապահովող 2015-2016 թվականների ծրագրի առաջնահերթություններից՝ ծնելիության աճ, մահացության կրճատում, բնակչության առողջության պահպանում, միգրացիոն գործընթացների կարգավորում, բնակչության տարածքային բաշխվածության անհամամասնության մեղմացում:

Հանրապետությունում 2016թ, ծնվել են 2471 երեխաներ (2015` 2582): Ծնունդների թիվը նվազել է 4,3%:

Ծնելիության և բազմազավակության խթանման ծրագրով շարունակվել է տրամադրվել երեխայի ծննդյան կապակցությամբ տրվող միանվագ նպաստը:

2016թ. 2641 երեխայի ծննդյան կապակցությամբ (2015` 2616) ԼՂՀ պետական բյուջեից հատկացվել է 759,6 մլն. դրամ (2015` 723,7 մլն. դրամ) նպաստ: 2015թ. համեմատ նպաստառուների թվաքանակը աճել է 25-ով, իսկ ծախսերը՝ 35,9 մլն.դրամով:

Միաժամանակ, շարունակվել են ընտանիքում ծնված երրորդ և հաջորդ երեխաների անվամբ նպատակային ժամկետային ավանդների բացումը:

2016թ. «Արցախբանկ» ՓԲԸ մասնաճյուղերում նպատակային ժամկետային ավանդներ չեն ձևակերպվել, որը կապված էր ԼՂՀ պետական բյուջեի ավանդների գումարների չֆինանսավորմամբ:

Շարունակվել է 6 և ավելի անչափահաս երեխաներ ունեցող ընտանիքների համար նոր բնակելի տների կառուցման աշխատանքները, որն իրականացվում է կապիտալ ներդրումների ծրագրով (2016թ.հաշվառվել են 37 ընտանիք):

Աշխատանքներ են իրականացվել հանրապետությունում բնակվող 5 անչափահաս երեխա ունեցող ընտանիքների բնակելի տների հատկացման ծրագրի ուղղությամբ, որը կիրականացվի «Հայաստան» համահայկական հիմնադրամի միջոցների հաշվին:

Երիտասարդ ընտանիքներին պետական աջակցություն ցուցաբերելու նպատակով շարունակվել է նորաստեղծ ընտանիքներին ամուսնության միանվագ նպաստի հատկացման ծրագիրը: 2016թ. ծրագրից օգտվել է 1619 անձ (2015` 1961), այդ թվում Լեռնային Ղարաբաղի Հանրապետության զինված ուժերում և այլ զորքերում պայմանագրային զինվորական ծառայություն անցնող 28 զինծառայողների ընտանիքներ և ընդհանուր ծախսը կազմել է 242,85 մլն. դրամ:

2015թ. համեմատ նպաստառուների քանակը նվազել է 342-ով, իսկ ծախսերը 51,3 մլն դրամով:

**Աշխատանք և զբաղվածություն**

2016թ. գործել է զբաղվածության պետական կարգավորման 4 ծրագիր, որոնց նպատակն էր ելնելով աշխատաշուկայի օբյեկտիվ իրավիճակից, վարել ճկուն քաղաքականություն և որի վերջնարդյունքն է սահմանված շահառուների, հատկապես աշխատաշուկայում անմրցումակ անձանց կայուն զբաղվածության ապահովումը:

Կապված զբաղվածության ոլորտի պետական ծրագրերի իրականացման հետ, մի շարք պայմանագրեր են կնքվել «Ձեռք բերած մասնագիտությամբ մասնագիտացված աշխատանքային փորձ ձեռք բերելու համար գործազուրկներին աջակցության տրամադրման», «Աշխատաշուկայում անմրցունակ անձանց աշխատանքի տեղավորման դեպքում գործատուին միանվագ փոխհատուցման տրամադրման», «Աշխատաշուկայում անմրցունակ անձանց աշխատանքի տեղավորման դեպքում գործատուին աշխատավաձի մասնակի և հաշմանդամություն ունեցող անձին ուղեկցողի համար աշխատավարձի փոխհատուցման տրամադրման» ծրագրերով:

Գործազուրկների և աշխատանքից ազատման ռիսկ ունեցող թվով 32 անձանց համար իրականացվել է «Կիրառական հոգեբանություն և սոցիալական հոգեբանություն» մասնագիտությամբ մասնագիտական ուսուցման դասընթացներ:

2016թ. դեկտեմբերի 31-ի դրությամբ աշխատանքի և զբաղվածության գործակալությունում հաշվառվել է աշխատանք փնտրող 1403 անձ, որոնցից գործազուրկի կարգավիճակ է ստացել 1368-ը:

Հաշվառված գործազուրկներից հաշվետու ժաամանակաշրջանում աշխատանքի է տեղավորվել 80 անձ:

Հանդիպումներ են իրականացվել 700 գործատուների հետ, նրանց ներկայացվել նախարարության կողմից իրականացվող ծրագրերը, ինչպես նաև պայմանավորվածություններ ձեռք բերվել հետագա համագործակցության համար:

**Կենսաթոշակային ապահովություն**

Կենսաթոշակային ապահովության բնագավառում շարունակվել են օրենսդրության կատարելագործման, քաղաքացիների կենսաթոշակային իրավունքի պատշաճ իրականացման և իրավակիրառական պրակտիկայում հանդիպող խնդիրների լուծ ման ուղղությամբ տարվող աշխատանքները:

Հաշվետու ժամանակաշրջանում մշակվել են «Պետական կենսաթոշակների մասին» Լեռնային Ղարաբաղի Հանրապետության օրենքում լրացումներ և փոփոխություններ կատարելու մասին« ԼՂՀ օրենքը, «Պետական կենսաթոշակների մասին» Լեռնային Ղարաբաղի Հանրապետության օրենքում փոփոխություն կատարոլու մասին» և «Պետական պաշտոններ զբաղեցրած ահձանց սոցիալական երաշխիքների մասին» Լեռնային Ղարաբաղի Հանրապետության օրենքում փոփոխություն կատարելու մասին» ԼՂՀ օրենքների նախագծերի փաթեթը, ԼՂՀ կառավարության մի շարք որոշումների նախագծեր:

Տարիքային աշխատանքային կենսաթոշակի չափը 2016թ. կազմել է 45150 դրամ, իսկ սոցիալական կենսաթոշակի միջին չափը՝ 19700 դրամ:

Աշխատանքային և սոցիալական կենսաթոշակ ստացողների թիվը կազմել է 23134 անձ:

2016թ. կենսաթոշակ է նշանակվել 1037 անձի, վերահաշվարկվել 2882 կենսաթոշակային գործ:

2016թ.վճարվել են 11մլրդ.687.4մլն.դրամ կենսաթոշակներ,751.1մլն.դրամ դրամական օգնություններ և պարգևավճարներ,42.7մլն.դրամ պատվովճարներ:

Հղիության և ծննդաբերության նպաստ է ստացել 1732 չաշխատող կին, գումարը կազմել է 437943,0 հազ, դրամ:

1988-92թթ. Ադրբեջանի հանրապետությունյց բռնագաղթված անձանց աշխատանքային ստաժը սահմանող հանձնաժողովը հաստատել է 3 անձանց աշխատանքային ստաժը:

Նախարարության սոցիալական ապահովության պետական գործակալության մասնագետները ԼՂՀ ֆինանսների նախարարության աշխատակազմի ֆինանսական վերահսկողության տեսչության մասնագետների հետ համատեղ իրականացրել են ԼՂՀ պետական բյուջեից զինծառայողներին և նրանց ընտանիքների անդամներին սոցիալական պաշտպանության համար հատկացված գումարների նպատակային օգտագործման ստուգումներ:

**Հաշմանդամների և տարեցների հիմնահարցեր**

Հաշմանդամության բնագավառում վարվող քաղաքականությունն ու պետական նպատակային ծրագրերն ուղղված են հաշմանդամություն ունեցող անձանց իրավունքների պաշտպանությանը, նրանց համար հավասար հնարավորությունների և մատչելի պայմանների ապահովմանը:

2017թ. հունվարի 1-ի դրությամբ հաշմանդամների հաշվառման շտեմարանում հաշվառված է 8898 հաշմանդամ, այդ թվում 430 հաշմանդամ երեխա, որը կազմում է բնակչության 5,8% (2015թ.՝ 5,9%): Առաջին անգամ հարցաքննվել է 413 անձ, որոնցից հաշմանդամ են ճանաչվել 328 անձ կամ փորձաքննվածների 79,4%:

Վերափորձաքննվել է 1558 անձ, որոնցից հաշմանդամ չեն ճանաչվել 118-ը (7,5%):

Վերականգնողական անհատական ծրագրերի կազմման ընթացքում 351 հաշմանդամների խորհուրդ է տրվել ստանալ առողջարանային բուժում, 269 հաշմանդամների տրամադրվել է վերականգնողական տեխնիկական միջոցներ, 1427 հաշմանդամների վերաբերյալ լրացվել է աշխատանքի պայմանների և բնույթի մասին մասնագիտական եզրակացություն:

2016թ. ավարտվել է հաշմանդամների բժշկասոցիալական փորձաքննական փաստաթղթերի թվայնացումը և մուտքագրումը հաշմանդամների «Փյունիկ» հաշվառման շտեմարան:

Հաշվետու ժամանակաշրջանում 42 հաշմանդամների համար պատրաստվել է ոտքի և տարբեր տեսակի պրոթեզներ, վերանորոգվել է 79 պրոթեզ: 31 կանանց հատկացվել է կրծքագեղձի պրոթեզ, 15 քաղաքացու հատկացվել է քայլակ, 204-ին՝ հենակներ, 117-ին՝ ձեռնափայտեր:

Նախարարության միջնորդությամբ Երևան քաղաքում կատարվել է 19 հաշմանդամի աչքի, 2 հաշմանդամի ոտքի, 2 հաշմանդամի ձեռքի պրոթեզավորում, 1 հաշմանդամի սեղմիրանի պատրաստում: 4 հաշմանդամի հատկացվել է ձայնաստեղծ սարք:

Հաշմանդամներին նախարարության կողմից հատկացվել է 56 թիկնասայլակ: Լսողական խանգարումներ ունեցող 123 քաղաքացիների տրամադրվել են լսողական սարքեր: Թվով 21 քաղաքացիների ուղեգրվել են ՀՀ-ում գործող առողջարաններ:

2016թ. 18 մանկական ուղեղային կաթվածով տառապող հաշմանդամ երեղաներ, ծնողների հետ միասին, առողջարանային բուժում են ստացել «Արարատ» մոր և մանկան առողջարան» փակ բաժնետիրական ընկերության առողջարանում:

2016թ. հաշմանդամների և հաշմանդամության հիմնախնդիրների լուծման հարցերում առաջնահերթությունը տրվել է հաշմանդամության կանխարգելման, բժշկասոցիալական փորձաքննության կատարե

լագործման, հաշմանդամների վերականգնման, մյուս քաղաքացիներին համահավասար հասարակական կյանքին նրանց լիարժեք մասնակցելու հնարավորության ստեղծման բնագավառում համակարգված քաղաքականության անցկացմանը:

«Ստեփանակերտի տուն-ինտերնատ» ՊՈԱԿ-ում շուրջօրյա խնամք և սոցիալական սպասարկման ծառայություն են ստանում 75 միայնակ տարեցներ և հաշմանդամներ:

Տնային պայմաններում միայնակ տարեցների և հաշմանդամների սոցիալական սպասարկման կենտրոնը սպասարկում է ԼՂՀ-ում բնակվող 187 միայնակ տարեցների և հաշմանդամների:

**Ընտանիք և երեխաներ**

ԼՂՀ-ում պետական նպաստների համակարգը սոցիալական պաշտպանության ոլորտում իրականացվող միջոցառումներից է, որը ընդգրկում է անապահով և պետական հոգածության կարիք ունեցող սոցիալական խավերին:

Հաշվետու ժամանակաշրջանում 18968 նպաստառուների տրամադրվել է 2727,0 մլն.դրամ (2015թ.՝ 19082 նպաստառու, ծախսը՝ 2657,0 մլն.դրամ): Ծախսը 2015թ. համեմատ աճել է շուրջ 70,0 մլն.դրամով:

Սեպտեմբերի մեկին՝ գիտելիքի և դպրության օրվա կապակցությամբ ԼՂՀ պաշտպանության ժամանակ մարտական գործողություններին մասնակցելու հետևանքով,ինչպես նաև ծառայողական պարտականությունների կատարման ժամանակ զոհված (մահացած) զինծառայողների նպաստառու 130 (2015թ՝89) երեխաներին տրամադրվել է 3900,0 հազար դրամի չափով դրամական օգնություն:

Նախարարության համակարգում գործող երեխաների խնամքի և պաշտպանության թ.1 և թ.2 գիշերօթիկ հաստատություններում 2016թ. ընթացքում խնամվել են առանց ծնողական խնամքի մնացած,ինչպես նաև սոցիալապես անապահով ընտանիքի 41 երեխաներ:

Համակարգվել և իրականացվել է առանց ծնողական խնամքի մնացած երեխաների կենտրոնացված հաշվառման աշխատանքները: 2017թ. հունիսի 1-ի դրությամբ հաշվառված են 31 առանց ծնողական խնամքի մնացած երեխաներ:

ԼՂՀ կառավարության 2004թ. հուլիսի 30-ի թիվ 274 որոշմամբ սահմանված կարգին համապատասխան իրականացվել է բնակարանի կարիք ունեցող՝ առանց ծնողական խնամքի մնացած, երեխաների թվին պատկանող անձանց կենտրոնացված հաշվառման աշխատանքները:

01.01.2017թ. դրությամբ հաշվառված են առանց ծնողական խնամքի մնացած երեխաների թվին պատկանող 13 անձինք, որոնց պետք է հատկացվեն բնակարաններ:

«Հայաստան» համահայկական հիմնադրամի կողմից իրականացվող «Նպաստներ Հայաստանի և Արցախի զոհված և առաջին կարգի հաշմանդամ ազատամարտիկների երեխաներին» ծրագրի շրջանակներում 116 նպաստառուի վճարվել է 2832,0 հազ.դրամ:

Ընտանիքների կարիքավորության գնահատման ծրագրով 2016թ. ուսումնասիրվել և փորձնական գնահատում է իրականացվել Ասկերանի շրջանի Քռասնի և Ջրաղացներ համայնքներում:

**Սոցիալական այլ ծրագրեր**

ԼՂՀ պատերազմում 2 և ավելի զոհ տված 85 ընտանիքների հատկացվել է 32,3 մլն.դրամ դրամական օժանդակություն:

Դրամական և նյութական օժանդակության հարցով նախարարություն դիմած 1372 քաղաքացու հատկացվել է 55,5 մլն.դրամ, իսկ 1100 քաղաքացու՝ նյութական օժանդակություն:

ԼՂՀ–ում բնակվող Հայրենական մեծ պատերազմի հաշմանդամներին, մասնակիցներին զոհվածների այրիներին, ԼՂՀ պատերազմում զոհված զինծառայողների ընտանիքներին, հաշմանդամներին, ԼՂՀ հիշարժան օրերի կապակցությամբ հատկացվել է 214,9 մլն.դրամի չափով միանվագ դրամական օգնություն:

Ի նշանավորումն Հայրենական մեծ պատերազմում տարած հաղթանակի 71 ամյակի, Շուշիի ազատագրման 24 ամյակի, մայիսի 9-ի կապակցությամբ ՀՄՊ մասնակիցներին, հաշմանդամներին և զոհվածների ընտանիքներին, թվով 80 հոգու տրամադրվել է 100 հազարական դրամ, իսկ ՀՄՊ մասնակիցներին ու հաշմանդամներին հավասարեցված անձանց թվով 123 հոգու՝ 50 հազարական դրամ:

2016թ, ԼՂՀ պաշտպանության բանակում զինծառայության ժամանակ հաշմանդամ դարձած 25 քաղաքացու հատկացվել է 9 մլն. 64 հազ.դրամ միանվագ ապահովագրական գումար, զինծառայության ժամանակ զոհված (մահացած) զինծառայողների 32 ընտանիքների՝ 60 մլն.դրամ միանվագ ապահովագրական գումար, 63 զոհվածների գերեզմանների բարեկարգման նպատակով՝ 88,2 մլն,դրամ փոխհատուցում, հուղարկավորությունների համար 34 ընտանիքների՝ 23,8 մլն.դրամ:

Արցախի սոցիալական ծրագրերի հիմնադրամի կողմից իրականացվել է հետևյալ աշխատանքները.

ԼՂՀ կառավարության 2014թ. դեկտեմբերի 23-ի թիվ 889-ն որոշմամբ հաստատված ծրագրի շրջանակներում համագործակցության պայմանագրեր են ստորագրվել «Արցախբանկ»ՓԲԸ-ի, «Հայբիզնեսբանկ»ՓԲԸ-ի, «Ամերիաբանկ»ՓԲԸ-ի և «Ֆիդես հիփոթեքային ընկերություն» ՈՒՎԿ ՓԲԸ-ի հետ: Վերոնշյալ ծրագրի մեջ ընդգրկվել են 161 Շահառուներ՝ որոնցից 110 Շահառուներ արդեն իսկ ստացել են պետական ֆինանսական աջակցություն:

Պետական ֆինանսական աջակցություն ստացած 110 Շահառուներից՝

13-ը երկրորդ խմբի հաշմանդամ են, որոնցից երկուսը ստացել են նաև կանխավճար. 7-ը՝ երրորդ խմբի հաշմանդամ.

40-ը՝ զոհված զինծառայողի զավակ, որոնցից չորսը ստացել են նաև կանխավճար. 37-ը՝ փախստականի ընտանիք.

11-ը՝ միածնող ընտանիք, որոնցից մեկը ստացել է նաև կանխավճար.

2-ը՝ բազմազավակ ընտանիք.

Ընդհանուր առմամբ վերոնշյալ ծրագրից օգտված Շահառուներին տրամադրվել է 100 մլն. 285.9 հազ.դրամ, որից՝ 64 մլն. 166,8 հազ.դրամ՝ տոկոսագումարների սուբսիդավորում, 36 մլն. 119,1 հազ.դրամ՝ կանխավճարի տրամադրում:

ԼՂՀ կառավարության 2015թ. հունիսի 8-ի «ԼՂՀ գյուղական բնակավայրերում մշտապես բնակվող երիտասարդ ընտանիքներին բնակելի տներ կառուցելոի նպատակով անհատույց պետական ֆինանսական աջակցություն տրամադրելու մասին» թիվ 353-ն որոշմամբ հաստատված ծրագրի շրջանակներում ընդունվել է 140 հայտ, որից՝ 7-ը մերժվել է: 133 հայտի նկատմամբ կայացվել է դրական որոշում, որոնցով՝ 86 գյուղաբնակ երիտասարդ ընտանիքների տրամադրվել է անհատույց պետական ֆինանսական աջակցություն, ընդհանուր հաշվով՝ 250 մլն. 340.0 հազ.դրամ:

**Մոնիտորինգ և վերահսկողություն**

Սոցիալական պաշտպանության ոլորտում իրականացվող ծրագրերի արդյունավետության բարձրացման, ԼՂՀ պետական բյուջեի միջոցների արդյունավետ օգտագործման, կոռուպցիոն ռիսկերի նվազեցման, ինչպես նաև առկա խնդիրների բացահայտման նպատակով նախարարությունը կարևորում է ոլորտում պարբերաբար իրականացվող մոնիթորինգի և վերահսկողության գործընթացները:

Հաշվետու ժամանակաշրջանում ուսումնասիրություններ են իրականացվել 19 մարմիններում (նախարարության սոցապահովության տարածքային բաժիններ, շրջվարչակազմերի և Ստեփանակերտի քաղաքապետարանի ենթակայությամբ գործող սոցիալական ծառայություններ տրամադրող տարածքային մարմիններ, «Արցախփոստ» ՓԲԸ-ի տարածքային մասնաճյուղեր):

Ուսումնասիրությունների արդյունքներով հայտնաբերվել է 780817 մլն.դրամի գերավճար և 57542 մլն.դրամ թերավճար:

**Բարեգործական ծրագրեր**

Հաշվետու ժամանակաշրջանում հրավիրվել է ԼՂՀ կառավարության բարեգործական ծրագրերի համակարգման հանձնաժողովի 38 նիստ և ընդունվել 134 որոշում,որից 90 որոշում՝ծրագրերը բարեգործական որակելու մասին՝ 3 մլրդ. 85 մլն.դրամ արժողությամբ:

Բարեգործական որակված ծրագրերի շրջանակներում 2016թվականին հանրապետությունում բարեգործական ծրագրեր են իրականացվել 1 բարեգործի և 9 կազմակերպությունների կողմից:

Ըստ բնագավառների բարեգործական որակված ծրագրերն ունեն հետևյալ պատկերը.

|  |  |  |
| --- | --- | --- |
| 1. | Բնակարանաշինություն և համայնքային կենտրոնների կառուցում | 44,5% |
| 2. | Կրթություն | 18,5% |
| 3. | Ճանապարհաշինություն | 17,3% |
| 4. | Մշակույթ | 7,4% |
| 5. | Առողջապահություն | 7,4% |
| 6. | Ջրամատակարարում | 4,9% |

2016 թվականին ներմուծվել են 499,0 մլն.դրամ արժողությամբ բեռներ Ռուսաստանի Դաշնությունից, Հայաստանի Հանրապետությունից, Ամերիկայի Միացյալ Նահանգներից, Գերմանիայի Դաշնային Հանրապետությունից, Շվեյցարիայից, Նիդեռլանդներից:

Հանձնաժեղովի գործունեությունը և ծրագրերի ընթացքը պարբերաբար լուսաբանվել են զանգվածային լրատվամիջոցներով:

**Փաստաթղթաշրջանառություն**

2016թ. կազմակերպվել է նախարարությունում ստացված 1857 պաշտոնական գրությունների, քաղաքացիներից և իրավաբանական անձանցից ստացված 4055 դիմումների միասնական շարժը:

Նախարարությունից ելքագրվել է 1360 փաստաթուղթ:

Նշված ժամանակահատվածում գրանցվել է նախարարի և աշխատակազմի ղեկավարի 344 հրաման:

Տարվա ընթացքում կազմակերպվել է նախարարի 41 ընդունելություն: Ֆինանսական օգնության տրամադրման, աշխատանքի տեղավորման, կենսաթոշակների, հաշմանդամության և այլ հարցերով դիմած 300-ից ավելի քաղաքացիների հուզող հարցերին տրվել են համապատասխան լուծումներ:

Ապրիլյան քառօրյա պատերազմի պատճառով նախարարությունը ապրիլի 2-ից սկսած իրականացրել է նաև քաղաքացիական պաշտպանության պլանով նախատեսված գործառույթները և առայսօր ակտիվորեն մասնակցում է ժամանակավորապես տարհանված բնակչության կեցության և սննդապահովման գործընթացներին: